Michael Teschl

Musiker

I 1991 flyttet han til København der han livnærte seg som vokalist i ulike band. Han ble for alvor kjent i Danmark da han som 22-åring vant det skandinaviske tv-gameshowet Mann Oh! mann i juni 1994. Samme høst ga Teschl ut sitt første soloalbum, This Is How You Fall in Love med musikkprodusentene Mads Michelsen, Per Chr. Frost og Michael Bruun. Etter sin første turné dro Teschl til London for å spille inn sitt andre soloalbum sammen med produsenten Gary Langan fra Art of Noise og pianisten Jon Carin. Samarbeidet mellom Teschl og Langan og plateselskapet BMG havarerte imidlertid, og etter utgivelsen av remiks-albumet Moving On i april 1998 på BMG-Arista, avsluttet BMG og Teschl samarbeidet.  
Året etter vant Teschl Dansk Melodi Grand Prix sammen med sangeren Trine Jepsen og sangen «Denne gang», skrevet av Ebbe Ravn. Sangen ble oversatt til engelsk under tittelen «This Time I Mean It» til Eurovision Song Contest 1999 i Jerusalem. Der endte sangen på en åttendeplass. Samme år signerte Teschl platekontrakt med EMIs underselskap CMC Records. Han inngikk også forlagskontrakt med EMI Music Publishing, og i mai 2000 ga han ut sitt tredje soloalbum, Happy Depression, med produsenten Per Chr. Frost.

Forfatter og journalist

I 2003 ga Teschl ut sin delvis selvbiografiske debutroman, Sunde tanker fra en syg sjæl. To år senere kom oppfølgeren Stik farmor en plade. Etter utgivelsene rettet Teschl fokus mot dansk forretningsliv, og i 2008 ga han ut en drama-dokumentarisk historie om den skandaleombruste danske tobaksfamilien Færch. Han fulgte i 2014 på med et portrett af tidligere Codan-direktør Peter Zobel som han skrev i samarbeid med Zobel. I februar 2016 kom boken Jan Bonde Nielsen – Afsløret om den kontroversielle danske forretningsmannen Jan Bonde Nielsen, utgitt og skrevet i samarbeid med journalist Birgitte Dyrekilde. Teschl og Dyrekilde ble nominert til Erhvervsjournalistprisen 2016 for arbeidet med boken.
Siden 2005 har Teschl vært en del av skribentstuen Skriveanstalten.dk (tidligere Leopoldi Management). Fra mai 2012 til januar 2016 var han redaktør av forbrukerportalen Etikportalen som dekker bransjenyheter, klagenemndsavgjørelser og forbrukeranmeldelser innen ulike bransjer. 
Teschl jobber i dag som undersøkende journalist og researcher, senest for DR2-dokumentaren DF og de skjulte bilag som ble produsert av Nordisk Film TV og sendt på DR2 i juni 2017.

Rettssak

I november 2014 tok Teschls fagforening 2B ut stevning mot SF-Gruppen ApS som eies av blant annet Tinneke Færch. Saken dreide seg om brudd på ansettelsesforholdet mellem Teschl og SF-Gruppen. I desember 2015 fikk Teschl medhold i at SF-Gruppen hadde misligholdt ansettelsesforholdet, men samtidig frifant byretten SF-Gruppen i å betale fratredelsesgodtgjørelse, erstatning og feriepenger til Teschl. Årsaken var at retten mente Teschl uberettiget hadde brukt SF-Gruppens midler til å opprette selskapene Leopoldi Holding ApS og Etik Portalerne ApS i forbindelse med et portalprosjekt som skulle sørge for større åpenhet og transparens i den danske advokatbransjen. Teschl anket denne avgjørelsen, og ankesaken kom opp for landsretten våren 2017. 
12. april 2017 satte Østre Landsret punktum for saken. Landsretten ga Teschl fullt og ubetinget medhold og tilkjente ham erstatning fra SF-Gruppen på 948 750 danske kroner. SF-Gruppen ble også dømt til å betale saksomkostninger på totalt 346 160 danske kroner.